ፕሬዝዳንት ሙላቱ በሰባተኛው ዓለም አቀፍ የውኃ መድረክ ለመሳተፍ ደቡብ ኮሪያ አቀኑ
 የኢትዮጵያ ፌዴራላዊ ዴሞክራሲያዊ ሪፐብሊክ ፕሬዝዳንት ዶክተር ሙላቱ ተሾመ በሰባተኛው ዓለም ዓቀፍ የውሃ መድረክ ላይ ለመሳተፍ ዛሬ ወደ ደቡብ ኮሪያ አቀኑ፡፡ከፕሬዝዳንቱ ጋር የመንግሥት ከፍተኛ የሥራ ኃላፊዎችንና የግሉን ዘርፍ ያካተተ የልዑካን ቡድን ወደ ዴጉ አቅንቷል።በመድረኩ ውሃን ለሁሉም ማዳረስ፣ የውሃ ልማትና ብልጽግና እንዲሁም ለውሃ ዘላቂ እንክብካቤ የሚያረጋግጡ ስልቶች ይነደፋሉ ተብሎ ይጠበቃል።ዶክተር ሙላቱ በአገሪቱ በሚኖራቸው ቆይታ ከባለሃብቶች ጋር ይወያያሉ። የኢትዮጵያ  የኢንቨስትመንት አማራጮችንም ያስተዋውቃሉ ተብሎ ይጠበቃል።በተጨማሪም ታዋቂው የኮሪያ የማህበረሰብ ንቅናቄ ማዕከል ሴማኡል ኡንዶንግን የስራ እንቅስቃሴም ይጎበኛሉ።፡በደቡብ ኮሪያ ዋና ከተማ ሴዑል የንግድ ስብሰባ ላይ በመገኘትም ከኮሪያ ኢንዱስትሪ ፌዴሬሽን አባላትና ከፍተኛ ባለኢንዱስትሪዎች ጋር በኢንዱስትሪ ልማት ላይ ይመክራሉ፡፡ቡድኑ በመድረኩ ኢትዮጵያ  በውሃው ዘርፍ እያደረገች ያለውን እንቅስቃሴ፣የአገሪቱን የእድገትና የልማት ጉዞ ከማስተዋወቅ ባሻገር፤ የአገሮችን ተሞክሮ ለመቅሰም ያስችላል ተብሏል።የኢትዮጵያን የኢንቨስትመንት አማራጮች በማስተዋወቅ የውጭ ቀጥተኛ ኢንቨስትመንትን ለመሳብ ያስችላል።ለሰባተኛ ጊዜ በሚካሄደው ዓለም ዓቀፍ የውሃ ጉባዔ የአገሮች መሪዎች፣ ሚኒስትሮች፣ ከፍተኛ የመንግሥታት የሥራ ኃላፊዎችና የግሉ ዘርፍ ተወካዮች እንደሚካፈሉ የፕሬዝዳንት ጽህፈት ቤት ለኢትዮጵያ ዜና አገልግሎት በላከው መግለጫ አስታውቋል፡፡